
Valsts ieņēmumu dienests, īstenojot Eiropas Savienības (ES) muitas tiesību aktu un Muitas likuma noteikumus, uzrauga starptautisko tirdzniecību, lai aizsargātu ES un tās dalībvalstu finansiālās intereses no negodīgas un nelegālas tirdzniecības, nodrošinātu drošību un drošumu, kā arī nodrošinātu legālās tirdzniecības veicināšanu.
Viens no efektīvākiem muitas kontroles veidiem ir transportlīdzekļu un kravu skenēšana ar skenēšanas rentgeniekārtu, lai maksimāli ātrā laikā pārliecinātos par kravas atbilstību deklarētajam un aizliegto preču neesamību. Pamatojoties uz darba uzdevumu tiek veikta transportlīdzekļa (autotransporta, dzelzceļa transporta) skenēšana ar rentgeniekārtu un ierobežotā laikā līdz 15 minūtēm ir nepieciešams veikt skenētā attēla analīzi un izvērtēšanu, izmantojot speciālo analīzes rīku. Ja skenēšanas attēla analīzes laikā tiek konstatētas neatbilstības transportlīdzekļa konstrukcijā vai kravā, tad transportlīdzeklim un kravai tiek veikta fiziskā muitas kontrole.  Skenēto transportlīdzekļu attēli, transportlīdzekļu pavaddokumenti, un veiktās pārbaudes rezultāti tiek uzkrāti Baltijas valstu kravu rentgeniekārtu attēlu apmaiņas sistēmā (BAXE), kur ir pieejami visi vēsturiskie dati par veikto skenēšanu. Pašlaik rentgenstaru sistēmas uzņem 2D attēlus.
Veicot skenēšanas attēlu analīzi, it īpaši veicot dzelzceļa vagonu attēlu analīzi,  ir nepieciešams sniegt atbalstu skenēšanas attēlu analizētājiem, lai, balstoties uz pēdējām tendencēm un iespējamiem riskiem/anomālijām, varētu  ātrāk veikt skenēšanās attēlu analīzi. 
Konkursa dialoga ietvaros Valsts ieņēmumu dienests plāno iegādāties sistēmu, kas ir balstīta uz modernākajām mākslīgā intelekta (MI) tehnoloģijām, kas spēj veikt automātisku skenēšanas attēlu analīzi un noteikt/atzīmēt riska indikatorus un anomālijas, ja tiek konstatēti iespējamie slēpņi, preču neatbilstības un kontrabanda. Sistēmai automātiski jāspēj norādīt skenēšanas attēlu analizētajam uz aizdomīgo vietu skenējuma attēlā. MI automātiskās rentgena attēlu analīzes sistēmai (MIRAAS) jāsatur apmācības modulis, kurš nodrošinās MI risinājuma pilnveidošanu. Tiek paredzēts, ka MI apmācību veiks Valsts ieņēmumu dienesta specializēts personāls.
Atbilstoši izvēlētajam risinājumam nepieciešamības gadījumā līguma izpildītājam būs jāpiegādā tehniskais aprīkojums un jānodrošina garantija un jāpiegādā standartprogrammatūras licences un jānodrošina uzturēšana. 

